Predkladacia správa

Koncepcia územného rozvoja Slovenska (KURS) v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov  je územnoplánovacou dokumentáciou celoštátneho stupňa. Podľa § 9 stavebného zákona KURS sa spracúva pre celé územie SR. Rieši priestorové usporiadanie a funkčné využívanie územia SR a ustanovuje rámec sociálnych, ekonomických, environmentálnych a kultúrnych požiadaviek štátu na územný rozvoj, starostlivosť o životné prostredie a tvorbu krajiny SR a jej regiónov.
Uznesením vlády SR č. 1033 z 31. 10. 2001 vláda schválila KURS 2001 a jej záväznú časť následne vyhlásila nariadením vlády SR č. 528/2002 Z. z. 
Vzhľadom na potrebu aktualizácie tejto územnoplánovacej dokumentácie Ministerstvo dopravy, výstavby a regionálneho rozvoja SR obstaralo KURS 2011 – zmeny a doplnky č. 1 KURS 2001, ktorú 10. 8. 2011 schválila vláda SR uznesením č. 513/2011. KURS 2011 v súlade s§ 13 stavebného zákona  sa člení na smernú a záväznú  časť.  Podľa § 27 ods. 1 stavebného zákona záväznú časť po jej schválení vo vláde SR je potrebné vyhlásiť nariadením vlády SR.  V tomto prípade nariadením vlády SR, ktorým sa vyhlasujú zmeny a doplnky záväznej časti Koncepcie územného rozvoja Slovenska 2001.
Z tohto dôvodu vláda SR v bode C.1 uznesenia vlády SR č. 513/2011 uložila 1. podpredsedovi vlády a ministrovi dopravy, výstavby a regionálneho rozvoja SR  predložiť na rokovanie vlády SR do 30. novembra 2011 návrh nariadenia vlády SR, ktorým sa mení a dopĺňa nariadenie vlády SR č. 528/2002 Z. z., ktorým sa vyhlasuje záväzná časť Koncepcie územného rozvoja Slovenska 2001  
Po prerokovaní v Legislatívnej rade vlády SR bol  názov nariadenia upravený a preto sa nepredkladá ako novela Nariadenia vlády SR č. 528/2002 Z. z. ale v súlade so stavebným zákonom sa Zmeny a doplnky záväznej časti KURS 2001 predkladajú vo forme nariadenia vlády SR, ktorým sa vyhlasujú zmeny a doplnky záväznej časti Koncepcie územného rozvoja Slovenska 2001. V súlade so stavebným zákonom nie je možné už meniť obsah záväznej časti, meniť záväzné zásady a regulatívy, pretože tieto boli v tomto znení schválené uznesením vlády SR č. 513/2011. 
Keďže predkladaný návrh nariadenia vlády sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Hospodárskej a sociálnej rade Slovenskej republiky.
Návrh nariadenia vlády nebude mať vplyv na rozpočet verejnej správy, podnikateľské prostredie, nebude mať sociálne vplyvy a ani vplyv na životné prostredie a informatizáciu spoločnosti.
Navrhované nariadenie vlády je v súlade s Ústavou Slovenskej republiky, platným právnym poriadkom Slovenskej republiky, ako aj medzinárodnými zmluvami, ktorými je Slovenská republika viazaná.
Návrh nariadenia vlády nebude predmetom vnútrokomunitárneho pripomienkového konania.
V rámci medzirezortného pripomienkového konania neboli uplatnené zásadné pripomienky.